Telkom-werkers wéér aan herstrukturering onderwerpGrafika: businesstech.co.za Voormalige Telkom-werknemers wat vroeër vanjaar as deel van Telkom se artikel 197-sakeoordragproses na Barloworld Logistics oorgeplaas is, staar weereens afleggings in die gesig, het . Dít is volgens die vakbond Solidariteit wat vandeesweek deur van sy lede wat hierdeur geraak word, genader is. Barloworld Logistics het gister in ŉ voorlegging aan vakbonde aangedui dat hy beplan om sy werkpersele van 35 na 17 te verminder. Dit sal beteken dat sowat 112 voormalige Telkom-werknemers wat vroeër na Barloworld oorgeplaas is, vir die tweede keer vanjaar ŉ herstruktureringsproses moet deurgaan. Volgens Marius Croucamp, hoof van die Kommunikasiebedryf by Solidariteit, het die betrokke werknemers egter die keuse om na Barloworld se perseel in Boksburg te skuif. Indien hulle nie wil verhuis nie, sal hulle die geleentheid hê om vir 16 vakante poste by die maatskappy se ander takke in onder meer Port Elizabeth, Witbank en Kwazulu-Natal aansoek te doen. “Die realiteit is dat hierdie werknemers se lewens weereens omvergegooi sal word deurdat hulle van werkplek sal moet verander,” het Croucamp verduidelik. “In byna al die gevalle sal die werknemers en hul gesinne moet verhuis. Indien hulle nie wil verhuis nie, en nie in een van die ander 16 poste by een van die ander persele aangestel word nie, sal die werknemers aansoek om vrywillige skeidingspakkette kan doen. As laaste alternatief sal die werknemers in ŉ “poel” geplaas word. Dit is nie duidelik wat die maatskappy met die ‘poel’ van werknemers beplan nie.” Croucamp het gesê hulle is verder ook besorgd oor die feit dat Barloworld se tak in Boksburg dalk nou te veel werknemers sal hê en dat daar uiteindelik verdere afleggings sal wees. “Ons meen Telkom moes reeds tydens die aanvanklike artikel 197-proses die moontlikheid voorsien het dat Barloworld sy persele gaan verminder. Barloworld, wat ’n aantal persele by Telkom gehuur het, moes boonop glo sy persele verminder omdat Telkom hierdie persele verkoop het.” Hy het bygevoeg die vakbond sal regsoptrede teen die maatskappy oorweeg indien hulle nie met die uitkoms van die proses tevrede is nie.